Okresná prokuratúra Bratislava IV 
Saratovská 1/A, 844 61 Bratislava 4 	

Sp. zn. : 1 Pv 455/14/1104	Bratislava IV, 17.10.2014
EEČ : 2-11-108-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno c Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Bratislava IV
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
napriek zákonnej vyživovacej povinnosti prispievať na výživu svojich detí XXXXX, nar. XXXXX, XXXXX, nar. XXXXX a XXXXX nar. XXXXX všetky trvale bytom XXXXX, XXXXX vyplývajúcej mu z ustanovenia § 62 zákona o rodine, deklarovanej mu i rozsudkom Okresného súdu XXXXX XXXXX zo dňa XXXXX, právoplatným dňa XXXXX ktorým bol zaviazaný prispievať na výživu syna XXXXX sumou 40 €, dcéry XXXXX sumou 30 € a dcéry XXXXX sumou 30 € mesačne vždy do 15. dňa v mesiaci vopred k rukám matky XXXXX, nar. XXXXX, si túto svoju povinnosť neplnil od decembra 2013 do mája 2014 v dôsledku čoho mu vznikol na výživnom dlh vo výške 600 €, pričom v tomto období nepoberal žiadne štátne dávky, nemal evidovaného žiadneho zamestnávateľa, brigádnicky pracoval v zahraničí a tohto konania sa dopustil napriek tomu, že trestným rozkazom Okresného súdu XXXXX XXXXX zo dňa XXXXX, právoplatným dňa XXXXX bol za spáchanie prečinu zanedbania povinnej výživy podľa § 207 ods. 1, ods. 3 písm. b/ Trestného zákona odsúdený na podmienečný trest odňatia slobody, 

lebo zanikla trestnosť činu

Odôvodnenie:

	Vyšetrovateľka Odboru kriminálnej polície OR PZ XXXXX XXXXX pod sp. zn. XXXXX  trestne stíhala ako obvineného XXXXX pre prečin zanedbania povinnej výživy podľa § 207 ods. 1, ods. 3 písm. c/ Trestného zákona. Dňa 15.10.2014 predložila na prokuratúru vyšetrovací spis s návrhom na zastavenie trestného stíhania, a to z dôvodu zániku trestnosti činu v zmysle § 215 ods. 1 písm. h/ Trestného poriadku. Preskúmaním vyšetrovacieho spisu som zistila, že tento návrh je dôvodný, nakoľko z vykonaného dokazovania vyplynul tento záver. 
Uznesenie o vznesení obvinenia bolo XXXXX doručené poštou dňa 25.08.2014, pričom dňa 01.10.2014 ku skutku vypovedal. Uviedol, že vyživovaciu povinnosť voči deťom si neplnil preto, že bol dlhodobo práceneschopný, v dôsledku čoho aj bol uznaný invalidným a v súčasnosti poberá dôchodok vo výške 164 € mesačne. Dávky v hmotnej núdzi nepoberá, bol evidovaný ako nezamestnaný a poberal aj príspevok v nezamestnanosti. Nevlastní nič. S deťmi sa stretáva, syn XXXXX od septembra 2014 už školu nenavštevuje, takže vyživovacia povinnosť voči nemu skončila. Jeho mesačné výdavky sú 100 € na výživné, 50 € dá priateľke na nájom, lieky 10 €. Je si vedomý toho, že na výživu neprispieval tak ako mal, je mu to ľúto. Poštovými poukážkami peniaze na výživné zaslal tak, že 28.05.2014 uhradil 600 € ako výživné za december 2013 až máj 2014, v júni, júli, auguste a septembri 2014 bežné výživné zaplatil sumami 100 € v každom mesiaci. V septembri 2014 zaplatil výživné aj za syna XXXXX, pretože nevedel, že už školu nenavštevuje. V októbri 2014 zaplatí výživné za obe dcéry. Týmito platbami vyplatil dlh na výživnom. Ku svojej výpovedi zároveň predložil príslušné poštové poukážky preukazujúce jednotlivé platby. 
	Dňa 14.10.2014 bola vypočutá matka oprávnených detí, poškodená XXXXX, ktorá potvrdila, že v máji 2014 jej obvinený zaslal sumu 600 €, ktorou doplatil dlžné výživné od decembra 2013 do mája 2014. Následne zaplatil bežné výživné v každom mesiaci od júna do septembra 2014. Syn XXXXX od septembra 2014 už nechodí do školy. 
	Vyšetrovateľka v rámci ďalšieho dokazovania zabezpečila správy a posudky na obvineného a poškodenú, z ktorých vyplýva, že obvinený bol v evidencii nezamestnaných od 27.04.2012 do 19.02.2014, vyradený bol na vlastnú žiadosť, príspevok v nezamestnanosti poberal. Dávky v hmotnej núdzi poberal od 01.01.2013 do 31.01.2014. Od 06.05.2013 bol uznaný invalidným a v súčasnosti poberá invalidný dôchodok vo výške 164,90 €. 
Matka oprávnených detí pracuje v XXXXX 
	Z vykonaných dôkazov vyplynulo, že obvinený si zavinene neplnil vyživovaciu povinnosť voči svojim trom deťom od decembra 2013 do mája 2014, pričom v tomto období mal príjem, i keď nízky, z ktorého výživné platiť mohol. Tu treba uviesť, že aj výšku výživného na svoje deti má súdom určenú v takmer minimálnej miere podľa zákona o rodine. Keďže však obvinený dlh na výživnom vyplatil a neplnenie vyživovacej povinnosti na deťoch nezanechalo žiadne trvalo nepriaznivé následky, trestnosť činu zanikla.
	Podľa § 215 ods. 1 písm. h/ Trestného poriadku prokurátor zastaví trestné stíhanie, ak zanikla trestnosť činu. 
	Podľa § 86 ods. 1 písm. a/ Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 
	S poukazom na uvedené skutočnosti som rozhodla o zastavení trestného stíhania obvineného XXXXX. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Monika Zámečníková
prokurátorka